বেতন বৃদ্ধির দাবি করলেন এ বার ভারতীয় ক্রিকেটাররা। ভারতীয় ক্রিকেট কন্ট্রোল বোর্ডের এক আধিকারিক সর্বভারতীয় সংবাদমাধ্যমকে জানিয়েছেন, অস্ট্রেলিয়ার বিরুদ্ধে সিরিজের ঠিক পরেই ভারতীয় ক্রিকেটারদের হয়ে এই দাবি তুলেছেন ভারত অধিনায়ক বিরাট কোহলি।
বোর্ড বিস্মিত হলেও ক্রিকেটারদের দাবি অবশ্য সরাসরি খারিজ করে দেওয়া হয়নি। আইপিএল শেষ হওয়া পর্যন্ত ভারতীয় ক্রিকেটারদের অপেক্ষা করতে বলা হয়েছে। এপ্রিলের ৫ তারিখ কমিটি অফ অ্যাডমিনিস্ট্রেটর (সিওএ) বিসিসিআই আধিকারিকদের বৈঠকে ডেকেছে। বৈঠক হবে হায়দরাবাদে। ওই বৈঠকে অবশ্য ক্রিকেটারদের দাবি নিয়ে কোনও সিদ্ধান্ত নেওয়া হবে না।
সবাই জানেন, ভারতীয় ক্রিকেট কন্ট্রোল বোর্ড বিশ্বের সব চেয়ে ধনী ক্রিকেট বোর্ড। অন্যান্য কয়েকটি দেশের বোর্ডের তুলনায় ভারতীয় ক্রিকেট কন্ট্রোল বোর্ড কম টাকা দেয় ক্রিকেটারদের। ভারতীয় ক্রিকেটারদের দাবি, আর্থিক চুক্তির মাপকাঠিতে ইংল্যান্ড, অস্ট্রেলিয়া ও দক্ষিণ আফ্রিকার ক্রিকেটারদের পরে চতুর্থ স্থানে রয়েছেন তাঁরা। কোহলি এই বিষয়ে দলের কয়েকজন গুরুত্বপূর্ণ সদস্যের সঙ্গে আলোচনা করেই এমন দাবি করেছেন। সিওএ-র সঙ্গে ক্রিকেটারদের চুক্তিপত্র নিয়ে একটি বৈঠক ডাকার আর্জিও জানান ভারত অধিনায়ক। সিওএ প্রথমটায় টাকা বাড়ানোর দাবি মানতে চায়নি। নতুন প্রস্তাব অনুযায়ী, ধোনি বা কোহালির মতো ‘এ’ গ্রেড ক্রিকেটারেরা পাচ্ছেন বার্ষিক ২ কোটি টাকা রিটেনার ফি। ‘বি’ গ্রেড পাবেন বছরে ১ কোটি। আর ‘সি’ গ্রেড পাবেন বছরে ৫০ লক্ষ।
ভারতীয় ক্রিকেটাররা ২ কোটি টাকার প্রস্তাবিত অঙ্ক মানতে রাজি নন। তাঁদের তরফে জানানো হয়েছে, নতুন চুক্তি তাঁদের প্রত্যাশা অনুযায়ী হয়নি। ক্রিকেটারেরা প্রস্তাব দিয়েছিলেন, ‘এ’ গ্রেডের জন্য ন্যূনতম টাকার অঙ্ক হোক বছরে ৫ কোটি। ‘বি’ গ্রেডের জন্য ৩ এবং ‘সি’ গ্রেডের জন্য হোক ১.৫ কোটি। সংবাদমাধ্যমে প্রকাশিত খবর অনুযায়ী, কোহলির পাশে রয়েছেন কোচ অনিল কুম্বলে। বোনাসের কথাও বলা হয়েছে। কোহলিদের বেতন কত হবে তার উত্তর দেবে সময়।